《次韵沃祥卿见谢 其二》
宋代·方一夔

有道论心知己少，世情开口向人难。滴愁细雨惊秋暮，照睡青灯伴夜阑。

文席知君容孔暖，孤吟愧我胜郊寒。浮花浪蕊何须数，岁晚归来看石兰。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。